b'\n_START_ARTICLE_\nCharles Portal\n_START_SECTION_\nBiografia\n_START_PARAGRAPH_\nCharles Portal va n\xc3\xa9ixer el 21 de maig de 1893 a Hungerford, Anglaterra, fill d\'Edward Robert Portal i de la seva esposa Ellinor Kate. Els Portals tenien or\xc3\xadgens hugonots, havent arribat a Anglaterra al segle XVII. Charles Portal, o Peter, com era anomenat, va estudiar al Winchester College i al Christ Church, Oxford, on estudi\xc3\xa0 Dret. Portal volia ser Procurador dels tribunals (igual que ho era el seu pare), per\xc3\xb2 no finalitz\xc3\xa0 els estudis i s\'allist\xc3\xa0 com a soldat ras el 1914.\n_START_SECTION_\nPrimera Guerra Mundial\n_START_PARAGRAPH_\nA l\'inici de la Primera Guerra Mundial, Portal s\'allist\xc3\xa0 a l\'ex\xc3\xa8rcit brit\xc3\xa0nic, servint com a missatger en una secci\xc3\xb3 de motocicletes dels Enginyers Reials al Front Occidental. Ben aviat va ser ascendit a caporal, i setmanes despr\xc3\xa9s va ser fet oficial i nomenat tinent de 2a. Per la mateixa \xc3\xa8poca va ser citat al primer despatx de setembre de 1914 de sir John French. Al desembre reb\xc3\xa9 el comandament dels missatgers de la Companyia de Senyals del Quarter General del I Cos._NEWLINE_El 1915, reduint-se la necessitat de missatger, Portal va ser transferit al Royal Flying Corps, servint-hi primer com a observador i eventualment com a oficial pilot. Arrib\xc3\xa0 al rang de tinent coronel i comandant el 16\xc3\xa8 esquadr\xc3\xb3, sent condecorat amb la Creu Militar i amb l\'Orde del Servei Distingit i Barra. A l\'abril de 1918 rest\xc3\xa0 com a oficial a la nova Royal Air Force, despr\xc3\xa9s de la fusi\xc3\xb3 del Royal Flying Corps amb el Royal Naval Air Service, amb rang de cap d\'esquadr\xc3\xb3.\n_START_SECTION_\nPer\xc3\xadode d\'entreguerres\n_START_PARAGRAPH_\nDespr\xc3\xa9s de la guerra, Portal comand\xc3\xa0 el 7\xc3\xa8 esquadr\xc3\xb3 i es concentr\xc3\xa0 en millorar la cura dels bombardeigs. Tot i els \xc3\xa8xits assolits, pass\xc3\xa0 la major part del temps d\'entreguerres en posicions d\'estat major, en operacions i intel\xc2\xb7lig\xc3\xa8ncia; i a planificaci\xc3\xb3. El 1934 va ser nomenat comandant de les Forces brit\xc3\xa0niques a Aden, on intent\xc3\xa0 controlar les tribus locals mitjan\xc3\xa7ant el poder aeri. El 1935 va ser promogut a comodor de l\'aire, i el 1937 a vicemariscal de l\'aire, al ser nomenat Director d\'Organitzaci\xc3\xb3 del Ministeri de l\'Aire. Des d\'aquesta posici\xc3\xb3 va ser responsable de diversos plans d\'expansi\xc3\xb3 per la RAF, com els del desenvolupament de diversos nous bombarders pesats, com el Stirling o el Halifax. Just abans de l\'esclat de la Segona Guerra Mundial, se li orden\xc3\xa0 establir 30 noves bases a\xc3\xa8ries a Gran Bretanya.\n_START_SECTION_\nSegona Guerra Mundial\n_START_PARAGRAPH_\nA inicis de 1939, Portal va ser nomenat Membre de l\'Aire a Personal al Consell de l\'Aire. Quan esclat\xc3\xa0 la guerra al setembre va ser ascendit mariscal de l\'aire i, a l\'abril de 1940, nomenat comandant en cap de la Comand\xc3\xa0ncia de Bombarders. Portal advocava per bombardeig estrat\xc3\xa8gic d\'una zona contra les \xc3\xa0rees industrials alemanyes, en lloc de bombardejar plantes o f\xc3\xa0briques concretes. Don\xc3\xa0 la primera ordre de bombadejar Berl\xc3\xadn el 25 d\'agost de 1940. El resultat va ser que Hermann G\xc3\xb6ring orden\xc3\xa0 a la Luftwaffe que bombardeg\xc3\xa9s Londres en lloc dels camps d\'aviaci\xc3\xb3 brit\xc3\xa0nics, iniciant-se el Blitz. El Primer Ministre Churchill qued\xc3\xa0 impressionat per l\'estrat\xc3\xa8gia de Portal, i aquest va ser fet cavaller al juliol de 1940. Ja en aquesta posici\xc3\xb3 observ\xc3\xa0 com la teoria que "els bombarders sempre s\'obren pas" havia quedat desfasada, i que els bombarders llavors disponibles (els Blenheim, els Whitley, els Hampden o els Battle) no eren apropiats per a les missions a la llum del dia; i comen\xc3\xa7\xc3\xa0 a pensar en la possibilitat de dedicar-se nom\xc3\xa9s a bombardejar durant la nit._NEWLINE_A l\'octubre de 1940, Portal va ser nomenat Cap de l\'Estat Major de l\'Aire, amb rang de mariscal en cap de l\'aire, veient-se involucrat en la controv\xc3\xa8rsia sobre la Gran Ala, que desemboc\xc3\xa0 en el relleu de Hugh Dowding com a cap del Comandament de Caces. Es concentr\xc3\xa0 en millorar els sistemes de navegaci\xc3\xb3 dels bombarders, aix\xc3\xad com en les ajudes pels bombarders i en l\'increment de la pot\xc3\xa8ncia de les mateixes bombes. A l\'agost de 1941 va rebre un informe de la relativa inefic\xc3\xa0cia dels bombardeigs di\xc3\xbcrns, davant la qual propos\xc3\xa0 el bombardeig d\'\xc3\xa0rea nocturn. Per implementar la seva directiva reempla\xc3\xa7\xc3\xa0 al cap del comandament de bombarders, mariscal en cap Richard Peirse per Arthur Harris._NEWLINE_Portal acompanya a Churchill a totes les confer\xc3\xa8ncies, causant una bona impressi\xc3\xb3 als estatunidencs. Al gener de 1943, a la Confer\xc3\xa8ncia de Casablanca, els Caps d\'Estat Major Combinats el triaren per coordinar els bombarders brit\xc3\xa0nics i estatunidencs en una ofensiva de bombardeigs conjunta sobre Alemanya. Si b\xc3\xa9 durant l\'Operaci\xc3\xb3 Overlord les forces van ser traspassades al General Dwight D. Eisenhower, Portal segu\xc3\xad advocant pel bombardeig d\'\xc3\xa0rea de les ciutats alemanyes en lloc del bombardeig d\'objectius espec\xc3\xadfics tan bon punt tornaren al seu control._NEWLINE_Al juny de 1944, Portal va ser promogut a mariscal de la Reial For\xc3\xa7a A\xc3\xa8ria, i al febrer de 1945 va ser un dels m\xc3\xa9s alts comandants presents a la Confer\xc3\xa8ncia de Ialta. A inicis de 1944, l\'opini\xc3\xb3 de Portal sobre el bombardeig estrat\xc3\xa8gic canvia, i pens\xc3\xa0 que potser els bombarders haurien de jugar un paper m\xc3\xa9s auxiliar en l\'ofensiva aliada. El mariscal Harris es mostr\xc3\xa0 en contra, fent que Portal es fes enrere. Al mar\xc3\xa7 de 1945, Churchill don\xc3\xa0 l\'ordre final per aturar el bombardeig d\'\xc3\xa0rea, despr\xc3\xa9s de la tempesta de foc creada a Dresden poques setmanes abans. Churchill, a m\xc3\xa9s, es distanci\xc3\xa0 del bombardeig, escrivint que la destrucci\xc3\xb3 de Dresden resta com un llast contra la conducta del bombardeig aliat.\n_START_SECTION_\nPostguerra\n_START_PARAGRAPH_\nEl 1945, despr\xc3\xa9s del final de la guerra, Portal es retir\xc3\xa0 de la RAF, i a l\'agost va ser fet Bar\xc3\xb3 Portal de Hungerford, de Hungerford, al comtat de Berks, i un any despr\xc3\xa9s, Vescomte Portal de Hungerford. Entre 1946 i 1951 va ser Controlador de Producci\xc3\xb3 de l\'Energia At\xc3\xb2mica. Despr\xc3\xa9s es retir\xc3\xa0 a l\'empresa privada._NEWLINE_Va morir el 22 d\'abril de 1971, amb 77 anys._NEWLINE_Portal represent\xc3\xa0 h\xc3\xa0bilment a la RAF al m\xc3\xa0xim nivell, a m\xc3\xa9s de ser un dels pocs homes capa\xc3\xa7os de discutir amb Churchill. Era capa\xc3\xa7 d\'oferir argumentacions raonades, recolzades pels fets (i si era necessari, aprofitant cites del mateix Churchill), per negar-se a les peticions cada cop m\xc3\xa9s capricioses de Churchill: nom\xc3\xa9s dues setmanes despr\xc3\xa9s del seu nomenament, Churchill li insistia que la quantitat de bombes llan\xc3\xa7ades sobre Alemanya era rid\xc3\xadcula, davant la qual cosa Portal afirm\xc3\xa0 que no podia fer res sense tripulacions entrenades, i que durant la Batalla d\'Anglaterra, molts tripulants de bombarders havien estat traslladats a les unitats de caces. _NEWLINE_El balan\xc3\xa7 de Portal \xc3\xa9s que la seva determinaci\xc3\xb3 i integritat, aix\xc3\xad com el seu profund coneixement del seu servei el van fer un excel\xc2\xb7lent Cap de l\'Estat Major de l\'Aire.'